АҞӘА, жьҭаара 6 — Sputnik, Бадраҟ Аҩӡба. Аԥсны Ахада Рауль Ҳаџьымба "Аԥсны Аҳәынҭқарра Аҳаҭыр тәылауаҩ" ҳәа ахьӡ ииҭеит аспортсмен Джефф Монсон.
Ари аҩыза аҳаҭыртә хьӡы Монсон ианашьан: "Амилаҭқәа рхатәхалаҳәаақәҵареи рхьыԥшымреи рзы ирымоу азин ахьчаразы илагала дуқәа рзы".
"Ианалшо телехәаԥшрала сахәаԥшуеит еилаԥсоу ақәԥаразы аиндаҭларақәа. Шәара шәызлахәқәоугьы. Оумашәа избоит абриаҟара ааха уоуны, нас абасеиԥш ууаҩ гәҭынчны уаанхара шалшо", — иҳәеит атәыла Ахада.
Джефф Монсон иазгәеиҭеит Аԥсны имҩаԥысуа аспорттә турнир дахьалахәу агәахәара шинаҭо.
"Аспорт еснагь ауаа еиднакылоит. Сара сеигәырӷьоит ара имҩаԥысуа ауснагӡатәқәа сахьрылахәу", — иҳәеит Джефф Монсон.
Атурнир алахәрадагьы иара арахь дааит адунеи аҟны Аԥсны аимидж рылаирҵәаларц.
Оctagon Fighting Sensation (OFS) Аԥсны анапхгара рыдгыларала аԥшьаша, жьҭаара 6 рзы имҩаԥнагоит еилаԥсоу ақәԥараазы атурнир "OFS-9". Атурнир "OFS-9" алахәылацәа рыкапаншьақәыргылара мҩаԥысит Аҟәа, ахаша, жьҭаара 5 рзы. 70 инаркны 112 кьыла рҟынӡа зкапануа рыбжьара еиндаҭлараны иҟоуп Урыстәыла, Кыргызстан, Таджикистан, Донецктәи
Жәлар Рреспублика, Аҩадатәи Уаԥстәыла, Афганистан, Бразилиа, Ермантәыла, Аԥсны рҟынтәи аспортсменцәа 24-ҩык.
"OFS" ачемпионразы аиндаҭлара мҩаԥыргоит ауаԥс спортсмен, адунеии Европеи рчемпион Алиар "Тигр" Саркеровы Бразилиатәи аспортсмен Мадриссио Мачадеи рыбжьара.
Ахәаԥшцәа рзы аинтерес аиураны иҟоуп джиу-джитсу азы адунеи ачемпион Джефф Монсони Леван Берсаевы рыбжьара аиндаҭлара.